Pilato xucꞌom ela Jesús y xuyaꞌ orden che nchꞌaya.
Jeꞌ soldado cꞌola jun corona cchumsan,
qꞌuix quecsan.
Tak xchumtaja cmal xqueyaꞌ pe rwáꞌ Jesús y xquecsaj jun tziak mrad tzra.
Cꞌjaraꞌ nqueyaꞌ rsaludo Jesús per xyokꞌbal rxin nqueban.
—Atet at Rey cxin aj Israel,
caraꞌ necbij tzra,
y nqueyaꞌ kꞌaꞌ chuplaj.
Xel pchic Pilato pkꞌatbaltzij y cawra xbij chca aj Israel:
—Tetzꞌtaꞌ mpaꞌ,
camic quenpabaꞌ chewech Jesús ch-utz cꞌa newutkij che anen majoꞌn ril xenwil ta.
Cꞌjaraꞌ xel ta Jesús,
mrad tziak recsan y jun qꞌuixlaj corona y-on pe rwáꞌ.
—Tetzꞌtaꞌ mpaꞌ jalaꞌ acha,
xbij Pilato.
Jeꞌ cjefe sacerdote e quexbil jeꞌ policía,
tak xquetzꞌet Jesús xquemaj rkoj chiꞌij:
—Tcamsaj chwech cruz,
tcamsaj chwech cruz.
—Per quentzꞌet anen majoꞌn ril,
mejor tcamsaj ixix.
Ixix cꞌaraꞌ quixerpowa rxin chwech cruz,
xbij Pilato.
—Ajoj cꞌola jun ley kxin,
jaraꞌ ley nbina che yatanak tzrij jalaꞌ acha che ncamsasa com jaꞌ nbij che Rlecꞌwal Dios,
caraꞌ xecbij tzra Pilato.
Jaꞌ Pilato tak xcꞌaxaj chcaraꞌ rbin Jesús más congan xxibej riꞌ.
Xoc chic wjic pjay y cawra xcꞌaxaj tzra Jesús:
—¿Abar cꞌa kas atpenak waꞌ?
Per Jesús majoꞌn xcꞌulbaꞌ ta.
—¿Nak tzra tak majoꞌn cnacꞌulbaꞌ ta?
¿Mawutkin tcꞌa xe pnukꞌaꞌ atcꞌo waꞌ che catnsakꞌpij ela,
o catnujach che ncatriꞌpa chwech cruz?
—Che mquita yatanak chawa rmal Dios jcꞌola chcaj majoꞌn ta akꞌaꞌ chwa.
Rmal cꞌaraꞌ quenbij chawa,
más chna nim ril acha jxejchowa wxin pnakꞌaꞌ.
Pilato tak xcꞌaxaj je xbixa tzra xutaj rukꞌij che nsakꞌpij ela Jesús per aj Israel xquemaj rakic quechiꞌ y cawra necbij:
—Atet wnasakꞌpij ela jala acha mat ramigo ta nimlaj rey César,
com jalaꞌ acha xecsaj riꞌ rey y nak wnak necsaj kaja riꞌ rey ruyon kaja arjaꞌ recꞌlel César.
Tak xcꞌaxaj Pilato je nbixa tzra xercꞌmaꞌ pa Jesús.
Cꞌjaraꞌ xetzꞌbeꞌa chpam jun lwar abar nukꞌat waꞌ tzij tzrij jun wnak chcꞌola ril o majoꞌn,
jaraꞌ lwar nbixa tzra Lwar Empedrado,
pnhebreo nbij tzij Gabata.
Pjun bispr rxin nimkꞌij pascua xbantaj waꞌ,
pe ncꞌajkꞌij laraꞌ xbantaja.
Pilato xtzijon chic jmul cuqꞌuin aj Israel y cawra xbij chca:
—Tetzꞌtaꞌ mpaꞌ,
waweꞌ cꞌol waꞌ erey.
—Tcamsaj,
tcamsaj chwech cruz,
caraꞌ xecbij j-eꞌ wnak.
Pilato cawra xbij:
—¿Cꞌola egan quenrip erey chwech cruz?
Jeꞌ cjefe sacerdote cawra xecbij:
—Majoꞌn chic jun rey cꞌol ta rukꞌaꞌ chka,
xruyon César.
Cꞌjaraꞌ xjaꞌcha Jesús pquekꞌaꞌ rmal Pilato che ncamsasa chwech cruz,
y xquecꞌom ela.